แมนูไลฟ์โชว์เฟ้นหุ้นจิ๋วกำไร19%
กองทุนแมนูไลฟ์ ลงทุนหุ้นไซส์กลางในเอเชีย 9 เดือน ผลตอบแทน 19% แนวโน้มแจ๋ว
8 พ.ย. 2555

กองทุนแมนูไลฟ์ ลงทุนหุ้นไซส์กลางในเอเชีย 9 เดือน ผลตอบแทน 19% แนวโน้มแจ๋ว
นายต่อ อินทวิวัฒน์ ประธานเจ้าหน้าที่บริหารบริษัทหลักทรัพย์จัดการกองทุน (บลจ.) แมนูไลฟ์ (ประเทศไทย) เปิดเผยว่า ผลการดำเนินงานของกองทุนเปิดแมนูไลฟ์ สเตร็งค์ เอเชียน สมอลแคป อิควิตี้ เอฟไอเอฟ (MS-ASIAN SM) ซึ่งจัดตั้งกองทุนเมื่อวันที่ 31 ม.ค.-26 ต.ค. 2555 ให้ผลตอบแทน 18.55% ซึ่งดีกว่าตลาดและกองทุนส่วนใหญ่ที่ลงทุนในภูมิภาคเอเชียด้วยกัน
นอกจากนี้ ยังสูงกว่าผลตอบแทนของดัชนีเปรียบเทียบ MSCI AC Asia Pacific ex JP Small Cap ติดลบ 0.91% ขณะที่ผลตอบแทนของกองทุนย้อนหลัง 3 เดือน และ 6 เดือน อยู่ที่ 15.99% และ 13.56% ขณะที่ดัชนีเทียบอยู่ที่ 5.08% และติดลบ 2.16% ตามลำดับ
กองทุนลงทุนในหน่วยลงทุนของ Manulife Global Fund-Asian Small Cap Equity Fund ซึ่งเป็นกองทุนหลัก กระจายการลงทุนในหุ้นของบริษัทที่มีมูลค่าตลาดขนาดเล็กในภูมิภาคเอเชีย และหรือแปซิฟิก 
“ผู้จัดการกองทุนจะเฟ้นเลือกหุ้นและเข้าลงทุนเมื่อราคายังต่ำกว่าพื้นฐานและพยายามลงทุนก่อนนักลงทุนในตลาด เพื่อโอกาสในการทำกำไรที่สูงขึ้น และหุ้นที่ลงทุนอาจยังไม่เป็นที่รู้จักของนักลงทุนรายใหญ่หรือเผยแพร่บทวิเคราะห์ การคัดหุ้นจึงมีโอกาสสร้างผลตอบแทนที่ดีได้แม้ภาวะไม่ดี” นายต่อ กล่าว
อย่างไรก็ตาม แม้หุ้นหลักๆ หลายตัวที่อยู่ในพอร์ตให้ผลตอบแทนกว่า 50% ในปีนี้จากผลประกอบการที่แข็งแกร่งและดีกว่าตลาดคาด แต่ผู้จัดการกองทุนหลักเชื่อว่ากองทุนยังมีศักยภาพสูงในการสร้างผลตอบแทนที่ดี เนื่องจากยังมีหุ้นฮ่องกง จีน และเกาหลี ที่มีราคาต่ำกว่าปัจจัยพื้นฐานมีสัดส่วนราคาต่อกำไรต่อหุ้น (พี/อี) ที่ต่ำมาก แต่แนวโน้มการเติบโตของกำไรในอีก 2-3 ปี ข้างหน้ากว่า 20%
ปัจจุบันราคาหุ้นที่กองทุนถือโดยเฉลี่ยยังต่ำ พี/อี ประมาณ 11 เท่า ขณะที่ตลาดอยู่ที่ 13 เท่า